《题史武麟年兄怡怡堂》
明代·曹于汴

史氏今名阀，祥光何炎炎。伯子友于弟，相将乐以恬。

友于极百友，拊畜顾复兼。仲子亦圭玉，克恭如所严。

怡怡辟堂构，飞白高朱檐。惟以为箴铭，出入相顾瞻。

百年期缱绻，谁能中道嫌。岂其躬町畦，内子靡私奁。

繄予亦有弟，予弟亦有兄。感此史氏义，请陈兄弟情。

十指联于手，两手联胸膺。乌得强分别，而云若炭冰。

世人重意气，斗酒呼同盟。一同不复忘，世讲踰兰蘅。

孰与产同腹，亲切亦焉增。急难怀兄弟，胡不读鹡鸰。

父母遗杯棬，睨盻肺肝折。那知兄弟身，父精母之血。

父友友何疑，父敬敢弗敬。犬马犹且然，矧其所毓孕。

弟愚噪厥兄，父耳惨堪听。兄怒目其弟，母怀痛欲涕。

兄饱弟腹饥，八珍成泪堕。弟煖兄身寒，披锦心如剜。

吁嗟世人懵，利重亲乃轻。利不殊粪秽，焉将骨肉衡。

伊其癖金赀，矻矻后人遗。胡厚我之子，独薄亲之儿。

或以小怨始，惉惉竟没齿。何如怒不藏，予喜象亦喜。

大都夫之心，灰于妇之口。朱陈秦晋人，渠于我何有。

我思古风醇，埙篪拟季昆。让产不自殖，让金不自珍。

或尊为天子，楼阁美芳芬。或贵跻台鼎，参问勤朝昏。

矢众良难折，健儿解崇伦。斗兄怆不武，形迷性自真。

盗亦钦友友，弗忍相邅迍。草木折何知，紫荆条枯存。

于戏后视今，诚犹今视昔。千年万年后，史氏辉简籍。

作者简介：曹于汴，字自梁，一字贞予，解州安邑（今山西省运城市）人。明代万历二十年（公元1592年）进士。以淮安推官徵授刑科左、右给事中，转吏科给事中，遇事敢言。擢太常少卿。光宗时，转大理少卿。熹宗立，迁左佥都御史，佐赵南星主京察，进吏部右侍郎。力抉善类，为魏忠贤所斥。崇祯初，拜左都御史，振顿宪规。他平生制行高洁，风节凛然。荆著有《仰节堂集》十四卷，与《共发编》均《四库总目》并传于世。崇祯七年（1634年）卒，年77岁。赠太子太保。